
Наближаващите избори за евродепутати определено не предизвикват ентусиазъм. Прогнозите са за много слаба избирателна активност, което засега изглежда не притеснява политическата класа.  Вече са известни първите идеи за имена в листите и те определено не подсказват, че партиите се вълнуват особено от атрактивността на кандидатите като средство за повишаване на интереса и привличане на гласоподаватели. В списъците засега се срещат или световно неизвестни лица като Здравкова от ГЕРБ, или познати само в тесни интелектуални и политически кръгове хора като Светослав Малинов, Константин Димитров, Мартин Димитров, или пък до болка познатите Лилов и Ананиева. 

Всъщност в старите демокрации тъкмо такива личности се предлагат за евро-парламента в Страсбург. Там преобладават или начинаещи, които да се поошлайфат, като изкарат една висша школа за политика, или стари лъвове в залеза на тяхната кариера – един вид временно сенатство за минали заслуги. За младите демокрации, които освен това току що са се присъединили към съюза, това като че ли не е особено добра идея. особено когато за евродепутати ще се гласува за пръв път. Избирателите и без това са резервирани, а получават допълнително внушение, че тези избори не са особено важни, с което са на път да ги превърнат в апаратни избори – правени от партийния актив за апаратни цели.
Това може да доведе до известни изненади. Апарата на БСП се е позакрепил, та може да разчита на прилични резултати. Обратното, партийните звена на СДС са силно разколебани, поради което могат да бъдат неприятно изненадани от избирателите. НДСВ пък не успя да развие партийна бюрокрация, поради което резултатите му са непредвидими. Костов има добри структури, но далеч не навсякъде в страната, поради което е силно зависим от представяне на партийната му група в София, която като че ли може да изкара като за един евродепутат. Откъм Доган изненади не се очакват – договорените в последния момент поправки в правилото за уседналост и приличните регионални и местни структури му гарантират представяне в рамките на познатите резултати.
При ГЕРБ положението е по-особено – те в момента се е отдали на партийно строителство, но още не са преминали през реални национални избори. Засега социологическите проучвания им отреждат много прилично класиране, но те не могат да отчетат факта, че ген. Борисов няма да е в листата. Факт, който вероятно силно ще повлияе на бъдещите му привърженици, тъй като цялата му политическа енергия се крепи единствено и само в уникалната му личност. Трудно е да се прогнозира в каква степен ще успее да прехвърли част от своето обаяние върху анонимни партийни строители. А и му предстои трудна работа по изчистване на името по отношение на изнесените в американската преса обвинения.

Апарата на “Атака” е по-изграден, поради което резултатите й са по-предвидими, а и делото срещу Сидеров май върви към осъдителна условна присъда, което допълнително ще нахъса по-крайните му последователи и привърженици. В условията на обща изборна апатия и отсъствието на Бойко Борисов като пряк кандидат, “Атака” може да се представи дори и по-добре от очакването. Освен ако самият Сидеров не се срине психологически в битката си със съдебната власт.

Тази картина може да бъде и попроменена и избирателната активност значително увеличена, ако все пак партиите решат да постъпят политически грамотно и предложат реални  отговори на въпроса “защо да гласуваме”. Единият от пътищата е в превръщането на изборите за евродепутати в референдум за оценка на различните правителствени политики. Ако това стане и управляващи и опозиция биха могли да привлекат допълнително избиратели измежду колебаещите се – едните в своя защита, другите – за участие в значима форма на протест и наказание.

За съюза на демократичните сили тези избори могат да се превърнат в нов рунд от съперничеството им с ДСБ и дори да ги трансформират в избори срещу Костов – един вид, всеки вдясно, който го мрази, да се активизира, за да получат сините повече евродепутати от него. Обратното не е в сила – Костов не може никого допълнително да мобилизира, ако пак подхване битка с остатъка от партията, на която беше лидер преди време. За него обаче допълнителен евтин и засега неизчерпан ресурс е реваншизма, който може да му повиши резултата и до 1.5 евродепутатски места, ако бъде превърнат в приемлив отговор на въпроса защо да гласуваме. В това отношение засега СДС развива тезата, че не е справедливо политиците, които подготвиха влизането в евросъюза, да не могат да влязат в европейския парламент. Но това не е автентичното седесарско послание, това много повече подхожда на мотивацията на избирателите на Костов и може да допринесе за подобряване на успеха на неговата кампания.

Пред Бойко Борисов също стоят някои възможности за повишаване на избирателната активност в своя полза. С отсъствието си от листата той разколебава голяма част от потенциалните си фенове, поради което ще трябва да предефинира изборите за европейски парламент в един вид изпитание, кастинг или генерална репетиция. Да се заявим, да се докажем, да им покажем кои сме ние, да видят колко сме много – това са все фрази и мотиви, които при добра кампания биха могли да дадат добър партиен резултат.

Все пак правилните послания на партиите не са достатъчни за значимо повишаване на избирателната активност. Защото най-важното послание са кандидатите, които носят отговора на въпроса защо да гласуваме, тъй като те са и най-важната част от отговора. Затова, ако наистина партиите на са лицемерни в желанието си да поканят и привлекат повече гласоподаватели на изборите, са задължени да извадят тежката кадрова артилерия – хора с име, власт, влияние и опит. Ефектът би бил действителен, ако това е втория или третия човек в партията, защото едни избори са важни толкова колкото са важни личностите, които се кандидатират в тях. Иначе олекват дори и правилно подбраните думи, дори и правилните отговори на въпроса защо са важни изборите и защо трябва да гласуваме.

